钦定古今图书集成/理学汇编/文学典/第196卷 > 《唐故著作佐郎顾况集序》皇甫湜
## 钦定古今图书集成/理学汇编/文学典/第196卷 > 《唐故著作佐郎顾况集序》皇甫湜

“吴中山泉气状，英淑怪丽。太湖异石，洞庭朱实，华亭
清唳，与虎丘、天竺诸佛寺钩绵秀绝，君出其中间，翕
轻清以为性，结泠汰以为质，喣鲜荣以为词。偏于逸
歌长句，骏发踔厉，往往若穿天心，出月胁，意外惊人
语，非寻常所能及，最为快也。李白、杜甫已死，非君将
谁与哉？”君字逋翁，讳况，以文入仕，其为人类其词章。
尝从韩晋公于江南，为判官，骤成其磊落，以绩入佐
著作，不能慕顺，为众所排。为江南郡丞，累岁脱縻，无
复北意。起屋于茅山，意飘然若将续古三仙。以九十
寿卒。湜以童子见君扬州孝感寺。君披黄衫白绢，鞳
头，眸子了然，炯炯清立，望之真白圭振鹭也。既接，欢
然以我为扬雄、孟轲，顾恨不及见，三十年于兹矣。知
音之厚，曷尝忘诸？去年从丞相凉公襄阳，有曰“顾非
熊生”者在门，讯之，即君之子也。出君之诗集二十卷，
泣请余发之。凉公适移莅宣武军，余装归洛阳，诺而
未副。今又稔矣，生来速文。乃题其集之首为序。